Nr. ................/...........................2023

# REFERAT DE APROBARE

***a proiectului de ordin pentru modificarea Ordinului viceprim-ministrului, ministrul mediului, nr. 572/2019 pentru depunerea declaraţiilor privind obligaţiile la Fondul pentru mediu prin mijloace electronice de transmitere la distanţă***

Prezentul referat de aprobare este elaborat în conformitate cu prevederile   
art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a ***proiectului de Ordin pentru modificarea Ordinului viceprim-ministrului, ministrul mediului, nr. 572/2019 pentru depunerea declaraţiilor privind obligaţiile la Fondul pentru mediu prin mijloace electronice de transmitere la distanţă.***

Proiectul de ordin a fost elaborat ținând cont de de prevederile art. 5 lit. i) şi k) din anexa la Hotărârea Guvernului nr. 277/2023 pentru aprobarea Regulamentului de organizare şi funcţionare a Administraţiei Fondului pentru Mediu și în temeiul art. 11 alin. (4) şi art. 12 din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare, al art. 342 alin. (3) din Legea nr. 207/2015 privind Codul de procedură fiscală, cu modificările şi completările ulterioare, al art. 57 alin. (1), (4) și (5) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare și al art. 13 alin. (4) din Hotărârea Guvernului nr. 43/2020 privind organizarea şi funcţionarea Ministerului Mediului, Apelor și Pădurilor, cu modificările şi completările ulterioare.

**Baza legală a proiectului de ordin supus aprobării** o constituie prevederile art. 11 alin. (4) din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare, conform cărora ”*Formularele şi instrucţiunile de utilizare a acestora privind administrarea creanţelor datorate bugetului Fondului pentru mediu se aprobă prin ordin al conducătorului autorităţii publice centrale pentru protecţia mediului*”.

**Rațiunea juridică a** **proiectului de ordin supus aprobării**este determinată de necesitatea asigurării cadrului legal aplicabil în domeniul administrării fiscale a obligațiilor datorate bugetului Fondului pentru mediu, respectiv modalitățile de înregistrare a contribuabililor/plătitorilor în serviciul ”Depunere declarații on-line” pe platforma e-tax gestionată de Administrația Fondului pentru Mediu, în contextul actual, în care la nivel european se pune un accent deosebit pe debirocratizare, simplificare legislativă și digitalizare.

Prin Ordinul viceprim-ministrului, ministrul mediului, nr. 572/2019 a fost reglementat cadrul legal necesar pentru depunerea declarațiilor privind obligațiile la Fondul pentru mediu prin mijloace electronice de transmitere la distanță, astfel încât, la data prezentei, se utilizează exclusiv serviciile online pentru întocmirea și depunerea acestora. Totodată, prin ordinul menționat, s-a stabilit că ”*Pentru aprobarea cererii de înrolare, persoana autorizată prevăzută la alin. (1) lit. b) comunică prin scrisoare recomandată cu confirmare de primire ori depune direct la sediul Administraţiei Fondului pentru Mediu împuternicirea notarială, în original*.”

Pe parcursul anului 2022 au intrat în vigoare noi reglementări ale comunicării între organele fiscale și contribuabili/plătitori prin mijloace electronice de transmitere la distanţă, enunțate în Legea nr. 207/2015 privind Codul de procedură fiscală. Ca urmare, pentru cererile de înregistrare în spațiul virtual care se fac prin intermediul aplicaţiilor informatice specifice, pe platforme informatice dedicate, verificarea veridicităţii şi actualităţii datelor se face cu emitenţii certificatului calificat.

Având în vedere că, la data prezentei, Administrația Fondului pentru Mediu deține aplicaţia informatică ”Depunere declarații on-line”, pe platforma informatică dedicată e-tax <https://online.afm.ro/>, unde toate documentele încărcate trebuie semnate electronic cu certificatul calificat deţinut de persoana fizică reprezentant legal/împuternicit al persoanei juridice sau al entităţii fără personalitate juridică, iar verificarea veridicităţii şi actualităţii datelor se face deja cu emitenţii certificatului calificat (prin intermediul unor platforme puse la dispoziție de aceștia), considerăm oportună eliminarea obligativității comunicării împuternicirii notariale în original la sediul Administrației Fondului pentru Mediu.

**În fapt,** prin actul normativ propus se asigură cadrul legal necesar pentru soluționarea cererilor de înrolare realizate prin persoane împuternicite, la momentul analizei, la fel ca în cazul contribuabililor care se înrolează prin reprezentant legal (în cazul acestora se acceptă documentul justificativ încărcat – certificat constatator ONRC, decizie numire, hotărâre judecătorească de validare a alegerilor etc. – nefiind necesar să-l transmită și în original) în contextul în care, circa 65% dintre înrolări sunt realizate prin împuternicit, în condiţiile art. 18 din Legea nr. 207/2015 privind Codul de procedură fiscală, cu modificările şi completările ulterioare. Renunțarea la obligativitatea comunicării împuternicirii notariale în original la sediul Administrației Fondului pentru Mediu prezintă o serie de avantaje atât pentru contribuabilii / plătitorii la bugetul Fondului pentru mediu, cât și pentru Administrația Fondului pentru Mediu, astfel:

* se elimină decalajul generat de timpul scurs între momentul transmiterii cererii de înrolare și momentul recepționării procurii în original la sediul Administrației Fondului pentru Mediu;
* se reduce considerabil timpul necesar pentru analiza cererilor de înrolare și a documentelor justificative care le însoțesc (în acest moment, aceeași cerere este analizată de două ori, atât la înregistrarea în aplicație, cât și la primirea originalului procurii);
* se elimină erorile cauzate de încărcarea unei procuri și transmiterea la sediul Administrației Fondului pentru Mediu a unei alte procuri;
* se elimină cheltuielile efectuate de contribuabili aferente transmiterii procurilor (poșta, curierat etc.) și se diminuează cantitatea de hârtie consumată de contribuabili cu operațiunile de împlicuire;
* se reduce birocrația și se simplifică procedurile administrative în vederea eficientizării și îmbunătățirii serviciilor destinate mediului de afaceri și, totodată, se ameliorează interacțiunea contribuabililor / plătitorilor cu Administrația Fondului pentru Mediu.

În concordanță cu normele de tehnică legislativă, proiectul de ordin înaintat modifică Ordinul viceprim-ministrului, ministrul mediului, nr. 572/2019 pentru depunerea declaraţiilor privind obligaţiile la Fondul pentru mediu prin mijloace electronice de transmitere la distanţă, publicat în Monitorul Oficial al României, Partea I, nr. 544 din 3 iulie 2019.

Pentru motivele invocate, vă rugăm să aprobați emiterea Ordinului pentru modificarea ***Ordinului viceprim-ministrului, ministrul mediului, nr. 572/2019 pentru depunerea declaraţiilor privind obligaţiile la Fondul pentru mediu prin mijloace electronice de transmitere la distanţă***.

**PREȘEDINTE,**

**Laurențiu Adrian NECULAESCU**

Direcția Juridică

Șef serviciu Analiză și Avziare,

Andreea Coman